erhwenkuo/poetry-chinese-zhtw huggingface dataset:
促拍滿路花
作者：呂勝己（宋）

名花無影跡，寒氣日淒涼。人間千萬樹，歇芬芳。紫微宮女，仙馭降霓裳。名在仙班簿，不屬塵凡，洞天密鎖雲窗。遺璫連寶珥，人間識天香。凝寒承雨露，傲冰霜。凌仙仙子，邂逅水雲鄉。更約南枝友，遊遍江南，共歸三島扶桑。
謁金門
作者：呂勝己（宋）

花滿樹。兩個黃鸝相語。恰似碧城雙玉女。對歌還對舞。可惜娟娟楚楚。同伴彩雲歸去。居士心如泥上絮。那能無恨處。
謁金門
作者：呂勝己（宋）

嗟久客。又見他鄉寒食。流水斷橋春寂寂。孤村煙火息。白去紅飛無跡。千樹總成新碧。醉裡傷春愁似織。東風欺酒力。
謁金門
作者：呂勝己（宋）

芳思切，舊事不堪重說。濃露凝香花噴血。花心雙蛺蝶。燕語鶯啼都歇。又過清明時節。記得離歌三兩闋。未歌先哽咽。
謁金門
作者：呂勝己（宋）

春又過。那更雨摧風挫。留得淺紅三兩朵。竹梢煙霧鎖。把酒對花危坐。多病多愁都可。舞蝶遊蜂迷道左。惜春忙似我。
謁金門
作者：呂勝己（宋）

秋夜靜。屋上狂風初定。兩兩啼蛄相答應。燈蛾搖燭影。枕上雞聲遙聽。起舞良宵偏永。明日謾尋弓劍整。衰顏重攬鏡。
謁金門
作者：呂勝己（宋）

芳信拆。漏洩東君訊息。帝殿寶爐煙未熄。龍香飄片白。點綴枯梢的皪。疏影搖盪寒碧。指與纖纖教自摘。枝橫雲鬢側。
謁金門
作者：呂勝己（宋）

天氣暖。開了荼䕷一半。紅日遲遲風拂面。階前花影亂。俊雅風流不見。定被鶯花留戀。千尺遊絲舒又罥。系人心上線。
謁金門
作者：呂勝己（宋）

歌罷奏。斂步拂開羅袖。寶扇輕搖香汗透。軟香沾素手。小立偎人良久。一寸嬌波橫溜。心事未言眉已皺。無端催勸酒。
南鄉子
作者：呂勝己（宋）

斗笠棹邊舟。碧水灣頭放自流。盡日垂絲魚不上，優遊。更覺心松奈得愁。行客語滄洲。笑道漁翁太拙休。萬事要求須有道，何由。教與敲針換曲鉤。
南鄉子
作者：呂勝己（宋）

縱棹越溪船。破浪衝濤到碧灣。種就長堤千畝竹，無邊。插玉屯雲滿渭川。平日樂歸田。不戀榮華不慕仙。得個容身棲隱處，寬閒。每日江邊理釣竿。
減字木蘭花
作者：呂勝己（宋）

煙雲變化。面面青山如展畫。俯對平川。野水煙村遠接天。有時縱目。景物繁華觀不足。月下風頭。一曲清謳博見樓。
瑞鶴仙
作者：呂勝己（宋）

南州春又到。向臘盡冬殘，冰姑先報。芳心愛春早。露生香馥馥，靚妝皎皎。詩人最巧。道竹外、斜枝更好。旋移根引水，澆培松竹，湊成三妙。回首。當年客裡，荊棘途中，幸陪歡笑。閒愁似掃。記風雪、關山道。待飄花結子，和羹煮酒，還我山居送老。那青紅、浪蕊浮花，盡鋤去了。
瑞鶴仙
作者：呂勝己（宋）

倚闌觀四遠。近有客登臨，故相磨難。山形欠舒展。小峰巒雲樹，晦明更變。江淮楚甸。又何曾、分明在眼。但臨深、自覺身高，未可便名博見。休辨。吾心樂處，不要他人，共同稱善。痴兒淺淺。因他謾說一遍。問還知宴坐，回光收視，大地河山盡現。待於中、會得些時，舉觴奉勸。
瑞鶴仙
作者：呂勝己（宋）

人生如意少。誰得似仙翁，身名俱好。亨衢騰踏早。駕雙旌五馬，便居蓬島。閩山蜀道。秉玉節、油幢屢到。號當今、有腳陽春，處處變愁成笑。尤妙。晚陪論道。密贊調元，虎符重剖。去勞自保。奉香火、歸來了。見煌煌甲第，兩兩龍駒，綠鬢朱顏未到。是平生、種德陰功，自天有報。
瑞鶴仙
作者：呂勝己（宋）

金枝聯玉葉。世代有宗英，聲華燁燁。君侯更超絕。抱不群才氣，壯圖英發。津途軌轍。□武上、青宵迥別。自玉階、契合君王，拍拍滿懷風月。奇絕。身居蕭散，志在功名，眼高天闊。恩來魏闋。長江上、駐旌節。待胡塵有警，綸巾羽扇，談笑周郎事業。恁時看、國倚強宗，詔褒偉烈。
瑞鶴仙
作者：呂勝己（宋）

殘梅飄簌簌。看柳上春歸，揉條新綠。嬌鶯離幽谷。弄彈簧清響，飛遷喬木。年華迅速。嘆浮生、流暉轉燭。自春來、每每遨遊，多辦九霞醽醁。溪北。踏青微步，鬥草慵眠，錦裀花褥。鉛華簇簇。歌聲妙、間絲竹。愛一川好處，高山流水，不減城南杜曲。笑平生、卓地無錐，老來富足。
滿江紅
作者：呂勝己（宋）

往事千端，都銷道、衰翁宦拙。今會得、人情物態，盡皆休說。廣廈盡堪舒笑傲，層樓又見凌空闊。試閒思、畫戟比衡門，誰優劣。塵裡事，無休歇。樓上事、真奇絕。有一川虛曠，萬山環列。識破古今如旦暮，肯將物我剛分別。願時時、與客坐樓心，談風月。
滿江紅
作者：呂勝己（宋）

屈指重陽，有半月、猶零九日。且停待、今宵月上，寶輪飛出。有客最諳閒況味，無人會得真訊息。算何須、抵死要榮華，勞心力。樓觀迥、遙山碧。槽窄小，真珠滴。隨分賞、閒亭別圃，好天良夕。籬畔行看金蕊耀，林梢便見瑤芳白。玩春來、夏去復秋冬，塵中客。
滿江紅
作者：呂勝己（宋）

小立危亭，風慘淡、斜陽滿目。望渺渺、湘江一派，楚山千簇。芳草連雲迷遠樹，斷霞散綺飛孤騖。感騷人、賦客向來詞，愁如束。磋遠宦、甘微粟。驚世事，傷浮俗。且經營一醉，未懷榮辱。君不見、淵明歸去後，一觴自泛東籬菊。仰高風、寂寞奠生芻，人如玉。
滿江紅
作者：呂勝己（宋）

憶惜西來，春已暮、餘寒猶力。正迤邐、登山臨水，未磋行役。雲笈偶尋高士傳，桃川又訪秦人跡。向此時、遊宦興闌珊，歸無策。歸計定，歸心追。驚換歲，猶為客。還悵望、家山千里，迥無訊息。□□不堪泥路遠，煙林賴有梅花白。為孤芳、領略歲寒情，誰人識。
滿江紅
作者：呂勝己（宋）

物理分明，人事巧、元來是拙。常自覺、滿懷春意，向他誰說。剩喜登臨頻眺望，那知出處成迂闊。細閒思、蕭散較貪痴，誰為劣。高樓上、蟬聲歇。飛楝外，雲行絕。見明河星斗，半空森列。領略光陰成賦詠，等閒酬唱休旌別。要良辰、把酒倩佳賓，嘲風月。
滿江紅
作者：呂勝己（宋）

拍碎紅牙，一聲上、梁塵暗落。紈扇掩、雛鶯葉下，巧呈綽約。字字只愁郎幸淺，聲聲似怨年華薄。坐中人、相顧感幽懷，添蕭索。歌暫闋，杯交錯。人又去，情懷滬。那堪聽風雨，渭城吹角。去去已離閩嶺路，行行漸近滕王閣。便無情、山海會相逢，堅心著。
滿江紅
作者：呂勝己（宋）

檀扳頻催，雙拈袖、飛來趁拍。錦裀上、嬌抬粉面，淺蛾脈脈。鸞觀鶯窺秋水淨，鴻驚鳳翥祥雲白。看妖嬈、體態與山精神，天仙謫。鞓帶緊，弓靴窄。花壓帽，雲垂額。□迴雪、定拼醉倒，厭厭良夕。明日恨隨芳草遠，回頭目斷遙山隔。料多情、應也念行人，思佳客。
滿江紅
作者：呂勝己（宋）

牆下松筠，並手種、花窠盡著。試屈指、一年前事，恍然如昨。繁杏新荷春夏景，疏梅細菊秋冬約。渭川翁、隨分小生涯，些官爵。分物我，爭強弱。都作夢，誰先覺。好一條平路，是人迷卻。斑鬢已灰心裡事，瘦滕謾卦瓢中藥。願當今、四海九州人，同歡樂。
滿江紅
作者：呂勝己（宋）

雪壓山頹，誰撒下、瓊花玉蕊。寒氣凜、沈沈天籟，望迷千里。群雀耐寒枯樹頂，扁舟獨釣平沙觜。把江南、圖畫展開看，都難比。臺榭遠、登臨喜。樓閣上，歌聲起。賞時光，居士獨憐愁底。安得四方寒畯彥，歸吾廣廈千間裡。但今生、此願得從心，心休矣。
滿江紅
作者：呂勝己（宋）

慘慘枯梢，初疑似、真酥點滴。見深紅蒂萼，方認早梅訊息。粉豔牽連春意動，冰姿照映霜華白。伴蒼松、修竹似幽人，相尋覓。香遠近，枝南北。幽澗畔，疏籬側。便傭兒販婦，也知憐惜。渭水漁翁方入社，西湖處士成陳跡。愛平生、炯炯歲寒心，無今昔。
江城子
作者：呂勝己（宋）

年年臘後見冰姑。玉肌膚。點瓊酥。不老花榮，經歲轉敷腴。向背稀稠如畫裡，明月下、影疏疏。江南有客問征途。寄音書。定來無。且傍盆池，巧石倚浮圖。靜對北山林處士，妝點就、小西湖。
江城子
作者：呂勝己（宋）

一鉤新月下庭西。繡簾低。漏聲遲。小宴幽歡，依約似當時。嬌盼注人都不語，眉黛蹙，鬢雲敧。街槐陰下玉驄嘶。苦相催。醉中歸。可惜明朝，秋色滿東籬。只恐又成輕別也，情脈脈，恨悽悽。
滿庭芳
作者：呂勝己（宋）

丹雘浮空，琉璃耀日，上雲樓閣眈眈。□□居士，燕坐息玄談。十載勞心問道，今悟罷、截日停參。凝神處，九苞丹鳳，翔舞在山南。喃喃。成障礙，千經萬論，從此休貪。且陶陶兀兀，對酒醺酣。清興有時狂放，扁舟上、綠水澄潭。漁歌起，從他兩岸，齊笑老翁憨。
卜算子
作者：呂勝己（宋）

人事幾時窮，我性偏宜靜。世上誰無富貴心，到了須由命。閒裡且偷安，醉後休教醒。醉裡高歌妙入神，妙處君須聽。
卜算子
作者：呂勝己（宋）

梅蕾破香時，雪後交光夜。何處飛來兩玉蛾，體態雙閒雅。縱目碧城樓，勸酒留雲榭。唱底仙家古道情，分付知音者。
瑞鷓鴣
作者：呂勝己（宋）

與君躡足共憑闌。俯視週迴四面山。目靜魯邦心渺渺，氣吞夢澤意閒閒。煙雲變化更明晦，烏鵲忘機互往還。喚取黃塵冠蓋客，暫來徙倚片時間。
瑞鷓鴣
作者：呂勝己（宋）

幾時芟棘翦蒿蓬。付我天然地一弓。喬木茂林森聳聳，遙岑疊嶂碧重重。水心臺榭超塵表，樓上乾坤跨域中。黃鶴巴陵千古事，那知不是此衰翁。
感皇恩
作者：呂勝己（宋）

秋意滿江湖，雨輕風熟。上水扁舟片帆速。遠山低岸，貪看淺紅深綠。不知回柁尾，滄灣宿。推枕起來，舉杯相屬。休嘆風塵為微祿。幾年行路，但覺登臨不足。且翻楚調入，清江曲。
臨江仙
作者：呂勝己（宋）

忽憶裴公臺上去，遠空秋氣稜稜。萬山一水秀還明。此時三楚客，何意續騷經。愛竹子猶參杖履，能詩候喜同登。賡酬不盡古今情。清風生白塵，側月照疏星。
好事近
作者：呂勝己（宋）

風景好樵川，郭外三洲煙渚。過盡古今清逸，奈天公不與。地靈人意會符同，留待煙霞侶。一棹輕舟開岸，弄灘聲風雨。
好事近
作者：呂勝己（宋）

宿面淺勻妝，梅粉旋生春色。繡草冠兒宮樣，系丁香新纈。鳳檀槽上四條弦，輕□□□攧。恰似尋陽江畔，話長安時節。
鵲橋仙
作者：呂勝己（宋）

銀花千里，玉階三尺，遠近高低一色。天公今歲被詩催，特地放、冬前四白。梅梢竹外，頻頻輕撼，嫌亂瑤芳素質。耐寒相對不勝清，氈帳底、偎紅未得。
木蘭花慢
作者：呂勝己（宋）

殘紅吹盡了，換新綠、染疏林。正杜宇催歸，行人貪路，天氣輕陰。江亭舊遊宴處，但瑤山、數疊晚雲深。猶憶佳人斂黛，為予別淚盈襟。而今。旅況難禁。逢勝概、懶登臨。念景熟難忘，情多易感，取次關心。平明又西去也，望關山、古道馬駸駸。回首當年一夢，笑將濁酒重斟。
木蘭花慢
作者：呂勝己（宋）

無言憑燕几，愛香嫋、博山爐。正暖日輝輝，晴雲淡淡，千里平蕪。田家盡收刈了，見牛羊、下壠暝煙孤。聞說豐年景緻，老農擊壤嗚嗚。狂夫。素乏良圖。從上策、賦歸歟。有千畝松筠，三洲風月，盡隨吾初。憑誰去西塞岸，問玄真、此意果如何。寂寞無人共樂，醉鄉是我華胥。
木蘭花慢
作者：呂勝己（宋）

對軒轅古鏡，照華髮、短刁騷。念壯歲心情，平生志氣，可笑徒勞。雲中謾誇魏尚，請休論、定遠說班超。總是黃粱一夢，怎如塵外逍遙。蠻徭。洞入雲宵。算無分、到仙曹。願歸隱閩山，來臨渭水，葺個雲巢。樓居共、真仙伴侶，又有時、混跡入漁樵。且恁隨緣玩世，帝鄉路覺迢迢。
木蘭花慢
作者：呂勝己（宋）

朝天門外路，路坦坦、走瑤京。悔年少狂圖，爭名遠宦，為米孤征。星星。半凋鬢髮，事千端、回首只堪驚。居士新來悟也，渭川小隱初成。臨清。巧創幽亭。真富貴、享安榮。有猿鳥清謳，松篁森衛，檜柏雙旌。蛙鳴。自然鼓吹，粲林華、前後錦圍屏。須信早朝雞唱，未如夜枕灘聲。
木蘭花慢
作者：呂勝己（宋）

平生花恨少，又那得、酒中愁。自禪板停參，蒲團悟罷，身世忘憂。南柯舊時太守，盡當年、富貴即時休。莫羨痴兒小子，心心念念封侯。優遊。取次凝眸。春浩浩、思悠悠。愛萬木欣榮，幽泉流注，好鳥勾舟，感生生、自然造化，玩吾心、此外復何求。應有知音共賞，定當一語相投。
柳梢青
作者：呂勝己（宋）

葉下雲行，亭皋風靜，涼雨絲絲。斷雁孤鳴，寒蛩相應，寂寂書幃。蒲團紙帳蘭臺。夢不到、邯鄲便回。蟻穴榮華，人間功業，都惱人懷。
鷓鴣天
作者：呂勝己（宋）

竹樹蕭蕭屋數椽。平湖漫漫納通川。有時竹杖芒鞋至，醉著山光水色間。成小隱，未經年。功名夷路穩加鞭。逢時且數中書考，他日還尋獨樂園。
鷓鴣天
作者：呂勝己（宋）

記得追遊故老家。紅蓮幕府在長沙。放船橋口秋隨月，走馬春園夜踏花。思往昔，謾諮磋。幾番魂夢轉天涯。葵軒老子今何在，嶽麓風雩噪暮鴉。
鷓鴣天
作者：呂勝己（宋）

一夜春寒透錦幃。滿庭花露起多時。壘金梳子雙雙耍，鋪翠花兒嫋嫋垂。人去後，信來稀。等閒屈指數歸期。門前恰限行人至，喜鵲如何聖得知。
鷓鴣天
作者：呂勝己（宋）

日日樓心與畫眉。松分蟬翅黛雲低。象牙白齒雙梳子，駝骨紅紋小棹篦。朝暮宴，淺深杯。更闌生怕下樓梯。徐娘怪我今疏懶，不及廬郎年少時。
鷓鴣天
作者：呂勝己（宋）

紙帳虛明好醉眠。博山輕嫋水沉煙。了知世上都如夢，須信壺中別有天。知我者，為君言。道人有個好因緣。丹成有日歸雲路，且最梅花作地仙。
點絳唇
作者：呂勝己（宋）

滿路梅花，為誰開遍春風萼。短亭蕭索。草草傳杯酌。送子先歸，我羨遼東鶴。他年約。瘦藤芒履。共子同丘壑。
點絳唇
作者：呂勝己（宋）

日月無根，迴圈常共天難老。世間擾擾。只見閒煩惱。滿酌高吟，便是今生了。還知道。舊時官好。幾個新華表。
點絳唇
作者：呂勝己（宋）

一葉扁舟，浮家來向江邊住。這回歸去。作個漁樵侶。不掛征帆，也莫遙雙櫓。天涯路。雲山煙渚。總是留人處。
點絳唇
作者：呂勝己（宋）

桂子飄香，江南秋老霜風作。自憐漂泊。幾度傷離索。孤館迢迢，滿引村醪酌。情無著。好音難託。又失黃花約。
點絳唇
作者：呂勝己（宋）

瑞氣盈門，神仙謫下看看到。已知消耗。弧矢呈祥了。種德陰功，自有多男報。還知道。果生蓬島。不比人間早。
魚遊春水
作者：呂勝己（宋）

林梢聽布穀。郭外舒懷仍快目。平田浩蕩，虢虢泉鳴暗谷。香稻吐芒針棘細，秀麥遙風波浪綠。山童野老，意親情熱。我待休官棄祿。屏跡幽閒安退縮。渭三千畝修篁，巑巑紺玉。顧盼灘流縈八節，呼吸湖光穿九曲。貪求自樂，盡忘塵俗。
霜天曉角
作者：呂勝己（宋）

曉來風作。病怯春衫薄。郭外溪山明秀，紅塵裡、自拘縛。村酒頻斟酌。野花遍綽約。十載人非物是，驚回首、夢初覺。
虞美人
作者：呂勝己（宋）

疏風擺撼芙蓉沼。壠上梅英小。誰家姊妹去尋芳。粉面雲鬟參雜、漢宮妝。邯鄲奏罷宮中樂。邂逅同杯酌。老來花酒制頹齡。為愛嫣然嬌靨、鬥盈盈。
虞美人
作者：呂勝己（宋）

年年冬後心情快。常是留賓醉。尊前笑靨粲金鈿。更有半黃棖橘、滿堆磐。人人愛道休官去。總是閒言語。古今文士與賢才。為甚獨高陶令、賦歸來。
虞美人
作者：呂勝己（宋）

橫波清翦西湖水。黛拂吳山翠。藕絲衫子水沈香。坐久冰肌玉骨、起微涼。金徽泛柳聽佳句。疊疊胎仙舞。曲終松下小磐桓。風露泠泠、直欲便驂鸞。
菩薩蠻
作者：呂勝己（宋）

遙山幾疊天邊碧。故教遮斷天涯客。樓倚暮雲端。春風羅袖寒。與君千里別。共此關山月。皓月一般明。君心怎敢憑。
菩薩蠻
作者：呂勝己（宋）

嶺猿嘯罷千山碧。小庵虛室團團白。庵在小山頭。從來少客遊。道人方打坐。舉袖來迎我。問我此來因。拈花與道人。
南歌子
作者：呂勝己（宋）

湛露涼亭館，香風散芰荷。晚來月色似金波。間綠圍紅、同伴雪兒歌。年少風流足，情深歡會多。佳人月下拜嫦娥。不似隔年牛女、望星河。
八聲甘州
作者：呂勝己（宋）

自秋來、多病意無聊，不作渭山遊。想蘭菊凋疏，松筠茂密，亭館清幽。四望遙山萬疊，疊疊翠光浮。人道蓬萊島，彷彿瀛洲。居士心迷丘壑，念迂疏老懶，難覓封侯。看才能成事業，且自抽頭。攜老稚、團欒百口，要他年、在此作菟裘。無言也，此生心事，都付東流。
如夢令
作者：呂勝己（宋）

花上嬌鶯啞吒。著色江南圖畫。可惜好春風，有酒無人同把。拚捨。拚捨。獨醉好天良夜。
如夢令
作者：呂勝己（宋）

王謝堂前舊燕。畢竟情高意遠。只恐寵恩深，後會不教人見。深勸。深勸。不枉追歡一遍。
如夢令
作者：呂勝己（宋）

梅雪漸當時候。訪問全無消耗。憑杖小陽春，催取南枝先到。然後。然後。雪月交光同照。
西江月
作者：呂勝己（宋）

日日齊眉舉案，年年勸酒持觥。今年著意壽卿卿。幼稚綿綿可慶。官冷未嘗貧賤，家肥勝似功名。所為方便合人情。管取前途更永。
漁家傲
作者：呂勝己（宋）

長記潯陽江上宴。庚公樓上憑闌遍。北望淮山連楚甸。真偉觀。中原氣象依稀見。漂泊江湖波浪遠。依然身在蠻溪畔。愁裡不知時節換。春早晚。杜娟聲裡飛花滿。
漁家傲
作者：呂勝己（宋）

聞道西洲梅已放。幾時乘興同尋訪。稚子攜壺翁策杖。徐徐往。青山綠水皆堪賞。滿月當空川晃晃。卻呼艇子遙雙槳。幾陣濃香新醞釀。波溶漾。宛然身在西湖上。
漁家傲
作者：呂勝己（宋）

特為梅花來渭水。有人折得橫梢至。粉毖香慳春意未。多應是。江南資訊爭先寄。水綠山青風日美。此時正愜幽人意。驅使風光佳句裡。□滿紙。卻將舊日詩詞比。
杏花天
作者：呂勝己（宋）

當年悔我拋生計。趁升斗、蠻鄉遠地。誰知事向無心起。回首邯鄲夢裡。風雪滿□□□□。最好處、吳頭楚尾。青山本是強人意。更時見、梅花助美。
感皇恩
作者：唐致政（宋）

君欲問予年，八十有七。百歲十分尚留一。世間滋味，嚐盡酸鹼苦澀。時今倒食蔗、無甜汁。
浣溪沙
作者：樓鍔（宋）

夏半陽烏景最長。小池不斷藕花香。電影雷聲催急雨，十分涼。芡剝明珠隨意嚼，瓜分瓊玉趁時嘗。雙槍堂深新釀好，且傳觴。
洞仙歌
作者：林外（宋）

飛樑壓水，虹影澄清曉。橘裡漁村半菸草。今來古往，物是人非，天地裡，唯有江山不老。雨巾風帽。四海誰知我。一劍橫空幾番過。按玉龍、嘶未斷，月冷波寒，歸去也、林屋洞天無鎖。認雲屏煙障是吾廬，任滿地蒼苔，年年不掃。
西江月
作者：梁安世（宋）

南國秋光過二，賓鴻未帶初寒。洞中駝褐已嫌單。洞口猶須揮扇。夕照千峰互見，晴空永珍都還。羨他漁艇系澄灣。敧枕玻璃一片。
望海潮
作者：黃岩叟（宋）

梅天雨歇，柳堤風定，江浮畫鷁縱橫。瀛女弄蕭，馮夷伐鼓，雲間鳳咽鼉鳴。波面走長鯨。卷怒濤來往，攪碎滄溟。兩岸遊人笑語，羅綺間簪纓。靈均逝魄無憑。但湘沅一水，到底澄清。菰黍萬家，絲桐五彩，年年弔古深情。錦幟片霞明。使操舟妙手，翻動心旌。向晚魚龍戲罷，千里浪花平。
多麗
作者：富ノ（宋）

淡雲收、曉來春滿湘中。柳如煙、花枝如糝，萬紅千翠織濃。照簾旌、微穿麗日，動羅幕、輕轉香風。天上良辰，人間淑景，生賢和氣顯殊鍾。映時表、南山北斗，相併兩穹崇。須知道、英明罕此，文武誰同。奉慈親、承顏戲彩，更聞吉夢佔熊。掃蠻氛、遂清三楚，定徐方、行策元功。趣召遄歸，康時佐主，指揮談笑虜巢空。壽觴舉、器舟斟海，不用水精鍾。休辭醉，千齡會遇，美事重重。
水調歌頭
作者：邵懷英（宋）

香親紫荷陌，和氣滿長沙。黃堂庶寢春曉，風軟碧幢遮。天遣武夷仙客，來掌元戎金印，千騎擁高牙。收了綠林嘯，喜動紫薇花。青藜杖，鴻賓略，屬公家。長城應與借一，天語屢褒嘉。且伴綵衣行樂，指日絲綸飛詔，歸去鳳池誇。千歲祝眉壽，福海浩無涯。
水龍吟
作者：趙長卿（宋）

韶華迤邐三春暮。飛盡繁紅無數。多情為與，牡丹長約，年年為主。曉露凝香，柔條千里，輕盈清素。最堪憐，玉質冰肌婀娜，江梅謾休爭妒。翠蔓扶疏隱映，似碧紗籠罩，越溪遊女。從前愛惜嬌姿，終日愁風怕雨。夜月一簾，小樓魂斷，有思量處。恐因循易嫁，東風爛熳，暗隨春去。
念奴嬌
作者：趙長卿（宋）

小春時候，見早梅吐玉，裁瓊妝白。點點枝頭光照眼，惱損柔腸情客。暗裡芳心，出群標緻，經歲成疏隔。如今風韻，何人依舊冰雪。冷豔瀟灑天然，香姿肯易許，遊蜂狂蝶。夜半黃昏擔帶了，多少清風明月。宋玉雖悲，元超雖恨，見了千愁歇。東君還許，有情取次攀折。
滿庭芳
作者：趙長卿（宋）

爆竹聲飛，屠蘇香鈿，華堂歌舞催春。百年訊息，經半已凌人。念我功名冷落，又重是、一歲還新。驚心事，安仁華鬢，年少已逡巡。明知生似寄，何須苦苦，役慕蹄輪。最難忘、通經好學沈淪。況是讀書萬卷，辜負他、此志難伸。從今去，燈窗勉進，雲路豈無因。
花心動
作者：趙長卿（宋）

風軟寒輕，暗香飄、撲面無限清楚。乍淡乍濃，應想前村，定是早梅初吐。馬兒行過坡兒下，危橋外、竹梢疏處。半斜露。花花蕊蕊，燦然滿樹。一晌看花凝佇。因念我西園，玉英真素。最是繫心，婉娩精神，伴得水雲仙侶。斷腸沒奈人千里，無計向、釵頭頻窺。淚如雨。那堪又還日暮。
踏莎行
作者：趙長卿（宋）

柳暗披風，桑柔宿雨。一番綠遍江頭樹。鶯花已過苦無多，看看又是春歸去。病酒情懷，光陰如許。閒愁俏沒安排處。新來著意與兜籠，身心苦役伊知否。
南歌子
作者：趙長卿（宋）

春色烘衣暖，宮梅破鼻香。盡驅和氣入蘭堂。又是輕雲微雨、下巫陽。酒帶歡情重，醺醺氣味長。晚來拂拭略梳妝。笑指一鉤新月、上迥廊。
蝶戀花
作者：趙長卿（宋）

宿雨新晴天色好。穠李夭桃，一霎都開了。燕子歸來深院悄。柳綿鋪逕無人掃。咫尺鶯花還又老。綠入閒階，只有青青草。參揣前期誰可表。此情不語知多少。
鷓鴣天
作者：趙長卿（宋）

鏤玉裁瓊莫比香。娉婷枝上殢春光。風流別有千般韻，割捨昏沈入醉鄉。蜂共蝶，盡乾忙。檀心知未肯尋常。從來詩苦人消瘦，乞與幽窗富錦囊。
鷓鴣天
作者：趙長卿（宋）

蜂蜜釀成花已飛。海棠次第雨胭脂。園林檢點春歸也，只有縈風柳帶垂。情默默，恨依依。可人天氣日長時。東風恰好尋芳去，何事驅弛作別離。
江神子・江城子
作者：趙長卿（宋）

年年長見傲寒林。壓群英。有餘清。曾被芳心，紅日惱詩情。玉質暗香無限意，偏婉娩，盡輕盈。今年瀟灑照歧亭。更芳馨。也崢嶸。無奈多情，終是惜飄零。誰與東君收拾取，怕風雨，挫瑤瓊。
南歌子
作者：趙長卿（宋）

春思濃如酒，離心亂似綿。一川芳草綠生煙。客裡因循、重過豔陽天。屈指歸期近，愁眉淚灑然。無端還被此情牽。為問桃源、還有再逢緣。
臨江仙
作者：趙長卿（宋）

憶昔去年花下飲，團蠻爭看酴醿。酒濃花豔兩相宜。醉中嘗記得，裙帶寫新詩。還是春光驚已暮，此身猶在天涯。斷腸無奈苦相思。憂心徒耿耿，分付與他誰。
一叢花
作者：趙長卿（宋）

柳鶯啼曉夢初驚。香霧入簾清。胭脂淡注宮妝雅，似文君、猶帶春酲。芳心婉娩，媚容綽約，桃李總消聲。相如春思正縈縈。無奈惜花情。曲欄小檻幽深處，與殷勤、遮護娉婷。姚黃魏紫，十分顏色，終不似輕盈。
青玉案
作者：趙長卿（宋）

天涯目斷江南路。見芳草，迷風絮。綠暗花梢春幾許。小桃寂寞，海棠零亂，飛盡胭脂雨。子規聲裡山城暮。月掛西南夢迴處。滿抱離愁推不去。雙眉百皺，寸腸千縷，若事憑鱗羽。
醉蓬萊
作者：趙長卿（宋）

是三春已暮，浪蕊彤殘，牡丹零落。獨殿清和，有佳名芍藥。淺淺芳業，繡幢鼎鼎，更豔香綽約。渾似揚州，畫樓捲起，翠簾紅幕。倚檻輕盈，萬嬌千媚，故整霞裙，笑花寂寞。太守風流，擁笙歌圍著。坐上詩人，二千里外，念此身飄泊。客眼看花，歸心對酒，番成蕭索。
雨中花慢
作者：趙長卿（宋）

宿靄凝陰，天氣未晴，峭寒勒住群葩。倚欄無語，羞辜負年華。柳媚梢頭翠眼，桃蒸原上紅霞。可堪那、盡日狂風蕩蕩，細雨斜斜。東君底事，無奈薄倖，著意殘害鶯花。惟是我，惜春情重，說奈諮磋。故與殷勤索酒，更將油幕高遮。對花歡笑，從教風雨，著醉酬他。
驀山溪
作者：趙長卿（宋）

曉來雨霽。弱柳搖新翠。麗日媚東風，正不暖不寒天氣。幽禽弄舌，花上訴春光，高一餉，低一餉，清喨圓還碎。那知時勢。春亦元無意。草木自敷榮，似人生、功名富貴。我咱諳分，隨有亦隨無，不妒富，不憎貧，歌酒閒遊戲。
蝶戀花
作者：趙長卿（宋）

芍藥開殘春已盡。紅淺香乾，蝶子迷花陣。陣是清和人正困。行雲散後空留恨。小字金書頻與問。意曲心誠，未必他能信。千結柔腸愁寸寸。鈿釵幾日重相近。
虞美人
作者：趙長卿（宋）

江梅雖是孤芳早。爭似酴醿好。凡紅飛盡草妻迷。婀娜枝頭才見、細腰肢。玉容消得仙源惜。滿架香堆白。檀心應共酒相宜。割捨花前猛飲、倒金卮。
虞美人
作者：趙長卿（宋）

冰塘淺綠生芳草。枝上青梅小。柳眉愁黛為誰開。似向東君、喜見故人來。碧桃銷恨猶堪愛。妃子今何在。風光小院酒尊同。向晚一鉤新月、落花風。
江神子・江城子
作者：趙長卿（宋）

小溪清淺照孤芳。蕊珠娘。暗傳香。春染粉容，清麗傅宮妝。金縷翠蟬曾記得，花密密、過雕牆。而今冷落水雲鄉。念平康。轉情傷。夢斷巫雲，空恨楚襄王。冰雪肌膚消瘦損，愁滿地、對斜陽。
醉蓬萊
作者：趙長卿（宋）

是平分秋色，夢草池塘，暖風簾幕。昨夜三臺，燦天邊芝角。自是君家，慶流澤遠，降生申崧嶽。厚德溫良，高才粹雅，淵源學博。何事丹墀，尚淹闊步，未許中原，少勤方略。且對笙歌，醉黃金錯落。蕊洞珠宮，媚人桃李，趁青春綽約。綠意紅情，成陰結子，五雲樓閣。
臨江仙
作者：趙長卿（宋）

春事猶餘十日，吳蠶早已三眠。多情忍對落花前。酴醿飄暖雪，荷葉媚晴天。香淡無心浸酒，綠浮可意邀船。時光堪恨也堪憐。單衣三月暮，歌扇一番圓。
青玉案
作者：趙長卿（宋）

去年社日東風裡。向三徑、開桃李。脆管危弦隨意起。綠陰紅影，暖香繁蕊，伴我醺醺醉。今年社日空垂淚。客舍看花甚情意。江上危樓愁獨倚。欲將心事，巧憑來燕，說與人憔悴。
南歌子
作者：趙長卿（宋）

枝上紅飛盡，梢頭綠已勻。遊絲柳絮媚青春。向晚暖風簾幕、練光新。春已匆匆去，那堪話別情。劉郎幾日便登程。告你覓些歡笑、送行人。
醉落魄・一斛珠
作者：趙長卿（宋）

麥畦勻綠。枝頭屑屑飛梅玉。傷心何事人南北。斷盡迴腸，忍聽陽關曲。倚窗青蔭亭亭竹。好風敲動聲相續。夜闌怕見銀臺燭。會得離情，他也淚速速。
點絳唇
作者：趙長卿（宋）

密雨隨風，咋來一夜簷聲溜。奈何僝僽。官路梅花瘦。賦得多情，怕到春時候。如今一病非因酒。試問君知否。
點絳唇
作者：趙長卿（宋）

春到垂楊，嫩黃染就金絲軟。麗晴新暖。湧翠千山遠。為甚年年，眉向東風展。閒消遣。欲歸猶懶。漁笛天將晚。
點絳唇
作者：趙長卿（宋）

輕暖輕寒，賞花天氣春將半。柳搖金線。求友鶯相喚。玉腕蛾眉，意眼頻頻眄。歌喉軟。玉卮受勸。一醉應相拼。
點絳唇
作者：趙長卿（宋）

夜雨如傾，滿溪添漲桃花水。落紅鋪地。枝上堆濃翠。去年如今，常伴酴醿醉。今年裡。離家千里。獨猛東風淚。
點絳唇
作者：趙長卿（宋）

啼鳥喃喃，恨春歸去春誰管。日和風暖。綠暗閒庭院。還憶當年，綺席新相見。人已遠。水流雲散。空結多情怨。
鷓鴣天
作者：趙長卿（宋）

弱質纖姿儷素妝。水沈山麝鬱幽香。直疑姑射來天上，要惱人間傅粉郎。簡釀酒，枕為囊。更餘風味勝糖霜。肯如紅紫空姚冶，謾惹遊蜂戲蝶忙。
鷓鴣天
作者：趙長卿（宋）

玉容應不羨梅妝。檀心特地賽爐香。半臧密葉牆頭女，勾引酡顏馬上郎。樽乏酒，且傾囊。蟹螯糟熟似黏霜。一年光景渾如夢，可惜人生忙處忙。
鷓鴣天
作者：趙長卿（宋）

洗盡鉛華不著妝。一般真色自生香。飄飄何處凌波女，故故相迎馬上郎。尋譜諜，發詩囊。絕勝梅萼嫁冰霜。故山寒食依然在，句引東坡旅興忙。
鷓鴣天
作者：趙長卿（宋）

鏤玉裁瓊學靚妝。不須瀋水自然香。好隨梅蕊妝宮額，肯似桃花誤阮郎。羞傅粉，賤香囊。何勞傲雪與凌霜。新來句引無情眼，拼為東風一晌忙。
鷓鴣天
作者：趙長卿（宋）

綽約肌膚巧樣妝。風流元自有清香。未應傅粉疑平叔，卻笑荷花似六郎。浮蟻甕，入詩囊。學人消瘦怯風霜。午窗一枕莊周夢，甘作花心粉蝶忙。
探春令
作者：趙長卿（宋）

去年元夜，正錢塘，看天街燈燭。鬧蛾兒轉處，熙熙語笑，百萬紅妝女。今年肯把輕辜負。列熒煌千炬。趁閒身未老，良辰美景，款醉新歌舞。
小重山
作者：趙長卿（宋）

清晚窗前杜宇啼。遊仙驚夢醉，斷魂迷。起來窗下看盆池。傷春去，消瘦不勝衣。柳陌記年時。行雲音信杳、與心違。空教攢恨入雙眉。人已遠，紅葉莫題詩。
小重山
作者：趙長卿（宋）

綠示陰陰春已休。群花飄盡也，不勝愁。遊絲飛絮兩悠悠。迷芳草，日暖雨初收。深院小遲留。好香燒一炷，細煙浮。更聽羯鼓打梁州。惱人處，宿酒尚扶頭。
菩薩蠻
作者：趙長卿（宋）

梅花有意舒香粉。舒香已得先春信。香與露華清。露濃愁殺人。酒多愁愈重。此意誰能共。淚溼染衣斑。夜霜金縷寒。
菩薩蠻
作者：趙長卿（宋）

梅花枝上東風軟。朝來吹散真香遠。雅淡有餘清。客心和淚傾。美人臨別夜。月晃燈初灺。玉枕小屏山。眉尖曾細看。
水龍吟
作者：趙長卿（宋）

煙姿玉骨塵埃外，看自有神仙格。花中越樣風流，曾是名標清客。月夜香魂，雪天孤豔，可堪憐惜。向枝間且作，東風第一，和羹事、期他日。聞道春歸未識。問伊家、卻知訊息。當時惱殺林逋，空繞團欒千百。橫管輕吹處，餘香散、阿誰偏得。壽陽宮、應有佳人，待與點、新妝額。
水龍吟
作者：趙長卿（宋）

葦綃開得仙花，就中最有佳人似。香肌勝雪，千般揉縛，禁他風雨。縞夜精神，繁春標緻，忍教孤負。悵潘郎去後，河陽滿縣，知他是、誰為主。多謝文章吏部。遇銜杯、不曾輕許。應知這底，無言情緒，難為分付。吹遍春風，耀殘明月，總傷心處。待閒亭夜永，遊人散後，作飛仙去。
水龍吟
作者：趙長卿（宋）

天教佔得如簧，巧聲乍囀千嬌媚。金衣襯著，風流模樣，於中可是。紅杏香中，綠楊陰處，多應饒你。向黃昏、苦苦嬌啼怨別，那堪更、東風起。別有詩腸鼓吹。未關他、等閒俗耳。雙柑斗酒，當時曾是，高人留意。南國春歸，上陽花落，止添憔悴。念啼聲欲碎，何人解作留春計。
水龍吟
作者：趙長卿（宋）

淡煙輕靄濛濛，望中乍歇凝晴晝。才驚一霎催花，還又隨風過了。清帶梨梢，暈含桃臉，添春多少。向海棠點點，香紅染遍，分明是、胭脂透。無奈芳心滴碎，阻遊人、踏青攜手。簷頭線斷，空中絲亂，才晴卻又。簾幕閒垂處，輕風送、一番寒峭。正留君不住，瀟瀟更下黃昏後。
勝勝慢・聲聲慢
作者：趙長卿（宋）

濃芳滿地，秀色連天，和煙帶雨萋萋。幾許芳心，還解報得春暉。當時謝郎夢裡，似殷勤、傳與新詩。卻為甚、動長門怨感，南浦傷離。追想天涯行客，應解擁車輪，步步相隨。惆悵如絲，正是欲斷腸時。憑高望中不見，路悠悠、南北東西。春去也，怨王孫、猶自未歸。
勝勝慢・聲聲慢
作者：趙長卿（宋）

金垂煙重，雪揚風輕，東風慣得多嬌。秀色依依，偏應綠水朱樓。腰肢先來太瘦，更眉尖、惹得閒愁。牽情處，是張郎年少，一種風流。別後長堤目斷，空記得當時，馬上牆頭。細雨輕煙，何處夕系扁舟。叮嚀再須折贈，勸狂風、休挽長條。春未老，到成陰、終待共遊。
南歌子
作者：趙長卿（宋）

黯靄陰雲覆，滂沱急雨飛。洗殘枝上亂紅稀。恰是退花天氣、困人時。向曉春酲重，偎人起較遲。薄羅初見拭輕衣。笑拭新妝、須要剪酴醿。
浣溪沙
作者：趙長卿（宋）

寒食風霜最可人。梨花榆火一時新。心頭眼底總宜春。薄暮歸吟芳草路，落紅深處鷓鴣聲。東風疏雨喚愁生。
浣溪沙
作者：趙長卿（宋）

柳老拋綿春已深。夾衣初試曉寒輕。別離無奈此時情。先自愁懷容易感，不堪聞底子規聲。西樓料得數回程。
浣溪沙
作者：趙長卿（宋）

不憤江梅噴暗香。春前臘後正淒涼。霜風雪月忍思量。斜倚幽林如有恨，玉鱗飛後轉堪傷。時人那解識孤芳。
朝中措
作者：趙長卿（宋）

別來無事不思量。霜日最淒涼。凝想倚欄干處，攢眉應為蕭郎。梅花豈管人消瘦，只恁自芬芳。寄語行人知否，梅花得似人香。
昭君怨
作者：趙長卿（宋）

隔葉乳鴉聲軟。啼斷日斜影轉。楊柳小腰肢。畫樓西。役損風流心眼。眉上新愁無限。極目送雲行。此時情。
桃源憶故人
作者：趙長卿（宋）

夜來一夜東風暖。春到桃腮柳眼。對景可堪腸斷。強把愁眉展。花期惹起歸期念。前事從頭忖遍。凝想水遙山遠。空結相思怨。
長相思
作者：趙長卿（宋）

花飛飛。柳依依。簾卷東風日正遲。社前雙燕歸。藥欄東，藥欄西。記得當時素手攜。彎彎月似眉。
感皇恩
作者：趙長卿（宋）

景物一番新，熙熙時候。小院融和漸長晝。東君有意，為憐纖腰消瘦。軟風吹破眉間皺。嫋嫋枝頭，輕黃微透。舞到春深轉清秀。錦囊多感，又更新來傷酒。斷腸無語憑欄久。
探春令
作者：趙長卿（宋）

笙歌間錯華筵啟。喜新春新歲。菜傳纖手青絲細。和氣入、東風裡。幡兒勝兒都姑媂。戴得更忔戲。願新春已後，吉吉利利。百事都入意。
菩薩蠻
作者：趙長卿（宋）

赤欄干外桃花雨。飛花已覺春歸去。柳色碧依依。濃陰春晝遲。海棠紅未破。勻糝胭脂顆。風雨也相饒。應憐粉面嬌。
醜奴兒・採桑子
作者：趙長卿（宋）

牡丹已過酴醿謝，飛盡繁花。濃翠啼鴉。綠水橋邊賣酒家。年時攜手尋春去，滿引流霞。往事堪嚓。猶喜潘郎鬢未華。
浣溪沙
作者：趙長卿（宋）

簾卷輕風憐小春。荷枯菊悴正愁人。江梅喜見一枝新。料得主人偏愛惜，也應冰雪好精神。故園桃李莫生嗔。
清平樂
作者：趙長卿（宋）

楚梅嬌小。好是霜天曉。宿酒惱人香暗繞。浸影碧波池沼。生成素淡芳容。不須抹黛勻紅。準擬凝成陰結子，莫教枉費春工。
清平樂
作者：趙長卿（宋）

綺疏新曉。學語雛鶯巧。煙暖瑤階梧葉老。滿地東風芳草。少年不合風流。償他酒債花愁。望斷綠蕪春去，銷魂懶上層樓。
更漏子
作者：趙長卿（宋）

日彤彤，風蕩蕩。簾外柳花飛揚。紅有限，綠無窮。雨晴芳徑中。腸寸結。縈離別。還是去年時節。春暮也，子歸啼。傷春三月時。
訴衷情
作者：趙長卿（宋）

檀心刻玉幾千重。開處對房櫳。黃昏淡月籠豔，香與酒爭濃。宜輕素，鄙輕紅。思無窮。化工著意，南南北北，一種東風。
小重山
作者：趙長卿（宋）

枝上楊花糝玉塵。晚風扶起處，雪輕盈。撲人點點細無聲。誰能惜，撩亂滿江城。忍淚未須傾。十年追往事，嘆流鶯。曉來雨過轉傷情。鋪池綠，遣恨寄浮萍。
蝶戀花
作者：趙長卿（宋）

綠盡燒痕芳草遍。不暖不寒，切莫辜良宴。罨畫屏風開羽扇。薄羅衫子仙衣練。晚雨小池添水面。戲躍赬鱗，又向波心見。持酒伊聽聲宛轉。樽前唱徹昭陽怨。
鷓鴣天
作者：趙長卿（宋）

樑上雙雙海燕歸。故人應不寄新詩。柳梧陰裡高還下，簾幕中間去復回。追盛事，憶烏衣。王家巷陌日沈西。興亡無限驚心語，說與時人總不知。
鷓鴣天
作者：趙長卿（宋）

謖謖東風作雨寒。無言獨自憑欄干。綠肥紅瘦春歸去，恨逼愁侵酒怎寬。追往事，惜花殘。殘花往事總相關。風光臺上傷心處，此意人休作等閒。
探春令
作者：趙長卿（宋）

新元才過，漸融和氣，先到簾幃。謾閒繞、柳徑花蹊裡。探看試、春來未。年時曾把春拋棄。與春光陪淚。待今春、日日花前沈醉。款細偎紅翠。
探春令
作者：趙長卿（宋）

數聲回雁。幾番疏雨，東風回暖。甚今年、立得春來晚。過人日、方相見。縷金幡勝教先辦。著工夫裁剪。到那時睹當，須教滴惜，稱得梅妝面。
探春令
作者：趙長卿（宋）

冰簷垂箸，雪花飛絮，時方嚴肅。向尋常搖曳，凡花野草，怎生敢誇紅綠。江梅孤潔無拘束。只溫然如玉。自一般天賦，風流清秀，總不同粗俗。
探春令
作者：趙長卿（宋）

而今風韻，舊時標緻，總皆奇絕。再相逢還是，春前臘後，粉面凝香雪。芳心自與群花別。盡孤高畫質潔。那情懷最是，與人好處，冷淡黃昏月。
探春令
作者：趙長卿（宋）

雕牆風定，綺窗燭灺，沈吟獨坐。料雪霜深處，司花神女，暗裡焚百和。惱人一陣香初過。把清愁薰破。更那堪得，冰姿玉貌，痛與惜則個。
探春令
作者：趙長卿（宋）

龜紗隔霧，繡簾鉤月，那時曾見。照影兒、覷了千迴百轉。素豔明於練。柔腸堆滿相思願。更重看幾遍。是天然不用，施朱櫳翠，羞損桃花面。
探春令
作者：趙長卿（宋）

疏籬橫出，綠枝斜露，笑盈盈地。悄一似、初睹東鄰女，有無限、風流意。半開折得瓊瑰蕊。惹新香沾袂。放曲屏珠幌膽瓶兒裡，伴我醺醺睡。
探春令
作者：趙長卿（宋）

冰澌池面。柳搖金線，春光無限。問梅花底事，收香藏蕊，到此方舒展。百花頭上俱休管。且驚開俗眼。看綠陰結子，成功調鼎，有甚遲和晚。
探春令
作者：趙長卿（宋）

溪橋山路。竹籬茅舍，淒涼風雨。被摧殘沮挫，精神依舊，無奈相思苦。東君故與收拾取。忍教他塵土。向綠窗繡戶，朱欄小檻，做個名花主。
探春令
作者：趙長卿（宋）

雨孱風瘦，雪欺霜妒，時光牢落。怎奈向、天與孤高出眾，一任傍人惡。凡花且莫相嘲謔。盡強伊寂寞。便饒他、百計千方就做，醞藉如何學。
探春令
作者：趙長卿（宋）

樓頭月滿。欄干風度，有人腸斷。為多情、役得神魂撩亂。又被梅縈絆。對花沈醉應須拼。且尊前相伴。恨無端玉笛，穿簾透幕，好夢還驚散。
探春令
作者：趙長卿（宋）

清江平淡，暗香瀟灑，滿林風露。漸枝上、也學楊花柳絮。輕逐春歸去。東君著意勤遮護。總留他不住。幸西園別有，能言花貌，委曲關心愫。
寶鼎現
作者：趙長卿（宋）

囂塵盡掃，碧落輝騰，元宵三五。更漏永、遲遲停鼓。天上人間當此遇。正年少、盡香車寶馬，次第追隨士女。看往來、巷陌連甍，簇起星逑無數。政簡物阜清閒處。聽笙歌、鼎沸頻舉。燈焰暖、庭幃高下，紅影相交知幾戶。恣歡笑、道今宵景色，勝前時幾度。細算來、皇都此夕，消得喧傳今古。排備綺席成行，爐噴嫋、沈檀輕縷。睹遨遊彩仗，疑是神仙伴侶。欲飛去、恨難留住。漸到蓬瀛步。願永逢、恁時恁節，且與風光為主。
青玉案
作者：趙長卿（宋）

梅黃又見纖纖雨。客裡情懷兩眉聚。何處煙村啼杜宇。勸人歸去，早思家轉，聽得聲聲苦。利名縈絆何時住。惱亂愁腸成萬縷。滿眼興亡知幾許。不如尋個，老松石畔，作個柴門戶。
燭影搖紅
作者：趙長卿（宋）

梅雪飄香，杏花開豔燃春晝。銅駝煙淡曉風輕，搖曳青青柳。海燕歸來未久。向雕樑、初成對偶。日長人困，綠水池塘，清明時候。簾幕低垂，麝煤煙噴黃金獸。天涯人去杳無憑，不念東陽瘦。眉上新愁壓舊。要消遣、除非殢酒。酒醒人靜，月滿南樓，相思還又。
念奴嬌
作者：趙長卿（宋）

銀蟾光滿，弄餘輝、冷浸江梅無力。緩引柔條浮素蕊，橫在閒窗虛壁。染紙揮毫，粉塗墨暈，不似今端的。天然造化，別是一般，清瘦蹤跡。今夜翠葆堂深，夢迴風定，因月才相識。先自離愁，那更被、曉角殘更催逼。曙色將分，輕陰移盡，過眼難尋覓。江南圖上，畫工應為描得。
念奴嬌
作者：趙長卿（宋）

玉龍聲杳，正瑤臺曲舞，香山初徹。褪粉掐酥千萬顆，滿地平鋪銀雪。草褥香茵，苔錢買住，留待黃昏月。有人妝罷，對花凝佇愁絕。休更恨落羞開，東君情分，自古多離別。好把芳心收拾取，與個和羹人說。擺脫風塵，消停酸苦，終有成時節。浮花浪蕊，到頭不是生活。
阮郎歸
作者：趙長卿（宋）

和風暖日小層樓。人閒春事幽。杏花深處一聲鳩。花飛水自流。尋舊夢，續揚州。眉山相對愁。憶曾和淚送行舟。清江古渡頭。
虞美人
作者：趙長卿（宋）

東風捲盡辛夷雪。逆旅清明節。黃昏煙雨失前山。陟遍朱欄、酒噤不禁寒。歸來誰護衣篝火。倒擁文鴛臥。可堪連夜子規啼。喚得春歸、人卻未成歸。
念奴嬌
作者：趙長卿（宋）

蘭枯菊槁。是返魂香入，江南春早。谷靜林幽人不見，夢與梨花顛倒。雪刻檀心，玉勻豐頰，妝趁嚴鍾曉。海山麼鳳，綠衣何處飛繞。竹外孤嫋一枝，古今解道，只有東坡老。莫倚廣平心似鐵，閒把珠璣揮掃。桃李輿臺，冰霜賓客，月地還悽悄。暗香消盡，和羹心事誰表。
玉樓春
作者：趙長卿（宋）

江村百六春強半。拍拍池塘春水滿。風團柳絮舞如狂，雨壓橘花香不散。陰陰巷陌閒庭院。小立危欄羞燕燕。不知何事未還鄉，除卻青春誰作伴。
謁金門
作者：趙長卿（宋）

風又雨。滿地殘紅無數。花不能言鶯解語。曉來啼更苦。把酒東皋日暮。抵死留春春去。擬倩楊花尋去處。楊花無定據。
菩薩蠻
作者：趙長卿（宋）

楊花飛盡鶯聲澀。杜娟喚得春歸急。病酒起來遲。嬌慵懶畫眉。寶奩金鴨冷。重喚燒香餅。著意煉龍涎。纖纖手逴煙。
畫堂春
作者：趙長卿（宋）

小亭煙柳水溶溶。野花白白紅紅。惱人池上晚來風。吹損春容。又是清明天氣，記當年、小院相逢。憑欄幽思幾千重。殘杏香中。
畫堂春
作者：趙長卿（宋）

夜來暖趁海棠時。臉邊勻透胭脂。亂紅嬌影困垂垂。睡損楊妃。多少肉溫香潤，朱唇綠鬢相偎。晚風何苦過臺西。斷送春歸。
卜算子
作者：趙長卿（宋）

春水滿江南，三月多芳草。幽鳥閒將遠恨來，一一都啼了。不學鴛鴦老。回首臨平道。人道長眉似遠山，山不似長眉好。
念奴嬌
作者：趙長卿（宋）

水邊籬落獨橫枝，冉冉風煙岑寂。踏雪尋芳村路永，竹屋西頭遙識。蕙草香銷，小桃紅未，醉眼驚春色。離愁何處，斷腸無限陳跡。憔悴素臉朱唇，天寒日暮，倚欄干無力。歲晚天涯驛使遠，難寄江南訊息。自笑平生，憐清惜淡，故園曾親植。百花雖好，問還有恁標格。
菩薩蠻
作者：趙長卿（宋）

肩輿曉踏江頭月。月華冷浸消殘雪。雪月照疏籬。梅花三兩枝。人憐花淡薄。花恨人牢落。不似那回時。醺醺醉玉肌。
點絳唇
作者：趙長卿（宋）

開盡梅花，雪殘庭戶春來早。歲華偏好。只恐催人老。惟有詩情，猶被花枝惱。金樽倒。共成歡笑。終是清狂少。
鷓鴣天
作者：趙長卿（宋）

手種梅花三四株。要看冰霜照清臞。朝來幾朵茅簷下，竹外江頭恐不如。凝玉面，吐香須。莫嫌孤瘦漸豐餘。化工不肯辜人意，做底歡娛報答渠。
鷓鴣天
作者：趙長卿（宋）

只慣嬌痴不慣愁。離情渾不掛眉頭。可憐惱盡尊前客，卻趁東風上小舟。真個去，不忺留。落花流水一春休。自憐不及春江水，隨到滕王閣下流。
瑞鶴仙
作者：趙長卿（宋）

海棠花半落。正蕙圃風生，蘭亭香撲。青英暝池閣。任翻紅飛絮，遊絲穿幕。情懷易著。奈宿酲、情緒正惡。嘆韶光漸改，年華荏苒，舊歡如許。追念憑肩盟誓，枕臂私言，盡成離索。記得忘卻。當時事，那時約。怕燈前月下，得見則個，厭厭只待窺著。問新來、為誰縈牽，又還瘦削。
臨江仙
作者：趙長卿（宋）

過盡徵鴻來盡燕，故園訊息茫然。一春憔悴有誰憐。懷家寒食夜，中酒落花天。見說江頭春浪渺，殷勤欲送歸船。別來此處最縈牽。斷篷南浦雨，疏柳斷橋煙。
一叢花
作者：趙長卿（宋）

階前春草亂愁芽。塵暗綠窗紗。釵盟鏡約知何限，最斷腸、湓浦琵琶。南渚送船，西城折柳，遺恨在天涯。夜來魂夢到儂家。一笑臉如霞。鶯啼燕恨西窗下，問何事、潘鬢先華。鍾動五更，魂歸千里，殘角怨梅花。
柳梢青
作者：趙長卿（宋）

桃杏舒紅。遲遲暖日，媚景芳濃。紫燕穿簾，香泥著地，未乳巢空。千山萬水重重。煙雨裡、王維畫中。芳草斜陽，無人江渡，蓑笠漁翁。
花心動
作者：趙長卿（宋）

綠水平湖，浸芙渠爛錦，豔勝傾國。半斂半開，斜立斜敧，好似困嬌無力。水仙應赴瑤池宴，醉歸去、美人扶策。駐香駕、擁波心媚容，倩妝顏色。曾見苕川澄碧。勻粉面、溪頭舊時相識。翠被繡裀，彩扇香篝，度歲杳無訊息。露痕滴盡風前淚，追往恨、悠悠蹤跡。動怨憶。多情自家賦得。
鼓笛慢・水龍吟
作者：趙長卿（宋）

暑風吹雨仙源過，深院靜，涼於水。蓮花郎面，翠幢紅粉，烘人香細。別院新番，曲成初按，詞清聲脆。奈難堪羞澀，朦松病眼，無心聽，笙簧美。還記當年此際。嘆飄零、萍蹤千里。楚雲寂寞，吳歌悽切，成何情意。因念而今，水鄉瀟灑，風亭高致。對花前可是，十分蒙鬥，肯辜歡醉。
念奴嬌
作者：趙長卿（宋）

晚妝才罷，見櫳絲勻玉，一團嬌秀。趁得年光，長是向、金谷無花時候。不比鶯鶯，不關燕燕，不似章臺柳。清涼無汗，雪肌瀟灑難偶。好是斜月黃昏，瑤階鈿砌，百媚初含酒。惱殺多情香噴噴，雙靨盈盈回首。傾國傾城，千金莫惜，蘭蕙應難友。沈郎拚了，為花一味銷瘦。
滿庭芳
作者：趙長卿（宋）

竹颭斜梢，荷傾餘瀝，晚風初到南池。雨收池上，高柳亂蟬嘶。冉冉蓮香滿院，夕陽映、紅浸庭闈。涼生到，碧瓜破玉，白酒酌玻璃。思量，浮世事，枯榮辱寵，歡喜憂悲。算勞心勞力，得甚便宜。粗有田園笑傲，揀些個、朋友追隨。好時景，莫教挫過，撞著醉如泥。
滿庭芳
作者：趙長卿（宋）

紅藕洲塘，黃葵庭院，渚風時動清颸。素紈輕颭，涼色爽征衣。一一光陰日月，關情處、前事難期。空凝想，臨鸞有恨，誰與畫新眉。刀頭，心寸折，江南厚約，惟是儂知。念默歌停舞，冷落屏幃。何日朱籠鸚鵡，迎門報、金勒東歸。羅弦管，合歡聲裡，爛醉玉東西。
好事近
作者：趙長卿（宋）

山路亂蟬吟，聲隱茂林修竹。恰值快風收雨，遞荷香芬馥。破除愁慮酒宜多，把酒再三囑。遙想溪亭瀟灑，稱晚涼新浴。
虞美人
作者：趙長卿（宋）

二喬姊妹新妝了。照水盈盈笑。多情相約五湖遊。似向群花叢裡、騁風流。丁香枝上千千結。怨惹相思切。爭如特地嫁薰風。吐盡芳心點點、絳唇紅。
醉蓬萊
作者：趙長卿（宋）

正火山槐夏，黛葉湘枝，荔子新摘。千里馳驅，薦仙源佳席。浪比龍晴，未輸崖蜜，燦爛然紅摘。滿貯雕盤，纖纖素手，丹苞新擘。梨慄粗疏，帶酸橘柚，凡品多般，總羞標格。何以濃香，洗煩襟仙液。為愛真妃，再三珍重，價傾城傾國。玉骨冰肌，風流醞藉，直宜消得。
醉蓬萊
作者：趙長卿（宋）

見浴蘭才罷，拂掠新妝，巧梳雲髻。初試生衣，恰三裁貼體。艾虎宜男，朱符辟惡，好儲祥納吉。金鳳釵頭，應時戴了，千般忔戲。那更殷勤，再三祝願，鬥巧合歡，彩絲纏臂。刻玉香蒲，泛金觥迎醉。午日薰風，楚詞高詠，度遏雲聲脆。赤口白舌，從今消滅，諸餘可意。
踏莎行
作者：趙長卿（宋）

樹影將圓，林梢不動。汗珠挹透紗衣重。荷風忽送雨飛來，晚涼習習生幽夢。珠箔高鉤，瑤琴閒弄。移樽邀取蟬娟共。今宵拼著醉眠呵，夜香聞早添金鳳。
醉落魄・一斛珠
作者：趙長卿（宋）

淡妝濃抹。西湖人面兩奇絕。菖蒲角黍家家節。水戲魚龍，十里畫簾揭。凌波無限生塵襪。冰肌瑩徹香羅雪。遊船且莫催歸楫。遮莫黃昏，天外有新月。
阮郎歸
作者：趙長卿（宋）

東城沙軟馬蹄輕。清和雨乍晴。柳陰曲徑泣流鶯。淒涼不忍聽。休苦怨，莫悲鳴。何須雨淚傾。但將巧語寫心誠。東君肯薄情。
蝶戀花
作者：趙長卿（宋）

亂疊青錢荷葉小。濃綠陰陰，學語雛鶯巧。小樹飛花芳徑草。堆紅襯碧於中好。梅子弄黃枝上早。春已歸時，戲蝶遊蜂少。細把新詞才和了。雞聲已喚紗窗曉。
鷓鴣天
作者：趙長卿（宋）

新晴水暖藕花紅。烘人暑意晚來濃。共攜纖手橋東路，楊柳青青一徑風。深翠裡，豔香中。雙鶯初下蕊珠宮。月籠粉面三更露，涼透蕭蕭一夢中。
江神子・江城子
作者：趙長卿（宋）

彩雲飛盡楚天空。碧溶溶。一簾風。吹起荷花，香霧噴人濃。明月淒涼多少恨，恨難許，我情鍾。相思魂夢幾時窮。洞房中。憶從容。須信別來，應也斂眉峰。好景良宵添悵望，無計與，一樽同。
新荷葉
作者：趙長卿（宋）

冷徹蓬壺，翠幢鼎鼎生香。十頃玻璃，望中無限清涼。遮風掩日，高低襯、密護紅妝。陰陰湖裡，羨他雙浴鴛鴦。猛憶西湖，當年一夢難忘。折得曾將蓋雨，歸思如狂。水雲千里，不堪更、回首思量。而今把酒，為伊沈醉何妨。
臨江仙
作者：趙長卿（宋）

簾幕輕風灑灑，園林綠蔭垂垂。楝花開遍麥秋時。雨深芳草渡，蝴蝶正慵飛。憔悴三春心事，風流一弄金衣。韶光老盡起深思。日長庭院裡，徙倚聽催歸。
朝中措
作者：趙長卿（宋）

荷錢浮翠點前溪。梅雨日長時。恰是清和天氣，雕鞍又作分攜。別來幾日愁心折，針線小蠻衣。羞對綠陰庭院，銜泥燕燕于飛。
減字木蘭花
作者：趙長卿（宋）

柳絲搖翠。翠幄籠陰無限意。不絆行舟。只向江邊絆客愁。月明風細。分付一江流去水。嬌眼傷春。誰是章臺欲折人。
卜算子
作者：趙長卿（宋）

執手送行人，水滿荷花浦。舊恨新愁不忍論，淚壓瀟瀟雨。行計已匆匆，無計留伊住。一點相思萬里心，誰怕關山阻。
臨江仙
作者：趙長卿（宋）

柳上斜陽紅萬縷，烘人滿院荷香。晚涼初浴略梳妝。冠兒輕替枕，衫子染鶯黃。蓄意新詞輕緩唱，殷勤滿捧瑤觴。醉鄉日月得能長。仙源正閒散，伴我老高唐。
雨中花令
作者：趙長卿（宋）

綠鎖窗紗梧葉底。麥秋時、曉寒慵起。宿酒厭厭，殘香冉冉，渾似那時天氣。別日不堪頻屈指。回頭早、一年不啻。搔首無言，欄干十二，倚了又還重倚。
畫堂春
作者：趙長卿（宋）

湖光乘雨碧連天。繞堤映、草色芊芊。舞風楊柳欲撕綿。依依起翠煙。還是春風客路，對花時、空負蟬娟。暮寒樓閣碧雲間。羅袖成斑。
浣溪沙
作者：趙長卿（宋）

露挹新荷撲鼻香。惱人更漏鄉浪浪。柳梳斜月上紗窗。小醉耳邊私語好，五雲樓閣羨劉郎。酒闌燭暗斷迴腸。
西江月
作者：趙長卿（宋）

水滿平塘過雨，洗妝紅褪芙蕖。綠荷美影蔭龜魚。無限閒中景趣。瀟灑高堂邃館，那堪左右圖書。凌雲賦得似相如。多少風流態度。
卜算子
作者：趙長卿（宋）

閒路踏花來，閒逐清和雲。來去雖然總是閒，有多少傷心處。紅碧好池塘，朱綠深庭戶。隨分山歌社舞中，且樂陶陶趣。
清平樂
作者：趙長卿（宋）

水鄉清楚。襟袖銷袢暑。綽約藕花初過雨。出浴楊妃無語。葡萄滿酌玻璃。已拼一醉酬伊。浪卷夕陽紅碎，池光飛上簾幃。
清平樂
作者：趙長卿（宋）

清和時候。底事休交瘦。滿酌流霞看舞袖。步步錦裀紅皺。六麼舞到虛催。幾多深意徘徊。拼了明朝中酒，為伊更飲瓊杯。
浣溪沙
作者：趙長卿（宋）

霧透龜紗月映欄。麥秋天氣怯衣單。楝花風軟曉來寒。懶起麝煤重換火，暖香濃處斂眉山。眼波橫浸綠雲鬟。
浣溪沙
作者：趙長卿（宋）

薄霧輕陰釀曉寒。起來宿酒尚酡顏。柳鶯何事苦關關。新恨舊愁俱喚起，當年紫袖看弓彎。淚和梅雨兩潸潸。
鷓鴣天
作者：趙長卿（宋）

牙領番騰一線紅。花兒新樣喜相逢。薄紗衫子輕籠玉，削玉身材瘦怯風。人易老，恨難窮。翠屏羅幌兩心同。既無閒事縈懷抱，莫把雙蛾皺碧峰。
菩薩蠻
作者：趙長卿（宋）

方池新漲蒲萄綠。曉來雨過花如浴。測測杏園風。梢頭一捻紅。危樓愁獨倚。一寸心千里。宿酒尚微醺。懶裝堆髻雲。
西江月
作者：趙長卿（宋）

穩唱巧翻新曲，靈犀密意潛通。荷花香染晚來風。相對恍然如夢。有恨眉尖皺碧，多情酒暈生紅。此愁不是等閒濃。應為仙源傾動。
浣溪沙
作者：趙長卿（宋）

睡起風簾一派垂。失巢燕子傍人飛。日長深院委香泥。綠筍出林翻錦籜，紅葵著雨褪胭脂。微風度竹入輕衣。
蝶戀花
作者：趙長卿（宋）

憶昔臨平山下過。無數荷花，照水無纖黦。短艇直疑天上坐。醉眠花裡香無那。雨浥紅妝嬌娜娜。脈脈含情，欲向風前破。莫道晚來風景可。青房著子千千顆。
浣溪沙
作者：趙長卿（宋）

密葉陰陰翠幄深。梅黃弄雨正頻頻。榴花照眼一枝新。緱嶺有人今毓粹，飛鳧不日簉嚴宸。一尊敬壽太夫人。
浣溪沙
作者：趙長卿（宋）

雨過西湖綠漲平。環湖密柳暗藏鶯。麥秋天氣似清明。對策有人新切直，逢春不日盡施行。扁舟未用速歸程。
青玉案
作者：趙長卿（宋）

結堂雄佔雲煙表。永珍爭呈巧。老木參天溪四繞。亂山橫秀，一湖澄照。天付陰晴好。夜空喚客清樽倒。明月飛來上林杪。涼滿九宵風露浩。酒慵起舞，一聲清嘯。平壓波聲小。
青玉案
作者：趙長卿（宋）

恍如遼鶴歸華表。閱盡人間巧。天乞一堂山對繞。微波不動，岸巾時照。照見星星好。舞風荷蓋從敧倒。碧樹生涼自天杪。誰識元龍胸次浩。騎鯨欲去，引杯獨嘯。醉眼青天小。
謁金門
作者：趙長卿（宋）

今夜雨。掃盡一番袢暑。宛似瀟瀟鳴遠浦。短蓬何日去。自漉床頭玉醑。清興有誰知否。反笑功名能幾許。槐宮非浪語。
念奴嬌
作者：趙長卿（宋）

江城向曉，被西風揉碎，一天絲雨。亂織離愁千萬縷，多少關心情緒。促織鳴時，木犀開後，秋色還如許。那堪飄泊，異鄉千里孤旅。應想簾幕閒垂，西樓東院，齊把歸期數。記得臨歧收淚眼，執手叮嚀言語。白酒紅萸，黃花綠橘，莫等閒辜負。朱籠歸騎，甚時先報鸚鵡。
念奴嬌
作者：趙長卿（宋）

花王有意，念三秋寂寞，淒涼天氣。木落煙深山霧冷，不比尋常風味。勒駕閒來，柳蒲憔悴，無限驚心事。仙容香豔，儼然春盛標緻。雅態出格天姿，風流醞藉，羞殺巖前桂。寄語芙蓉臨水際，莫騁芳顏妖麗。一朵憑欄，千花退避，惱得騷人醉。等閒風雨，更休僝僽容易。
聲聲慢
作者：趙長卿（宋）

金風玉露，綠橘黃澄，商秋爽氣飄逸。南鬥騰光，應是間生賢出。照人紫芝眉宇，更仙風、誰能儔匹。細屈指，到小春時候，恰則三日。莫論早年富貴，也休問文章，有如椽筆。堯舜逢君，啟沃定知多術。而今且張錦幄，麝煤泛、暖香郁鬱。華堂裡，聽瑤琴輕弄，水仙新律。
瑞鶴仙
作者：趙長卿（宋）

西風蘋末起。動院落清秋，新涼如水。纖歌遏雲際。正美人翻曲，陽春輕麗。蘭衣玉佩。擁南鬥、光中一醉。有邦人、萬口同聲，讚歎我公愷悌。百里。年豐谷稔，事簡刑清，頌聲盈耳。鵬程九萬，摹空展、垂天翼。定丹書飛下，彤墀歸去，秘略家傳小試。看封留、亙古功名，未容退避。
滿庭芳
作者：趙長卿（宋）

雨洗長空，風清雲路，又還畢備佳期。夜涼如水，一似去秋時。渺渺銀河浪靜，星橋外、香靄馡馡。霞軺舉，鸞驂鵲馭，穩穩過飛梯。經年，成間阻，相逢無語，應喜應悲。怕玉繩低處，依舊睽離。和我愁腸萬縷，嫦娥怨、底事來遲。廣寒殿，春風桂魄，首與慰相思。
水調歌頭
作者：趙長卿（宋）

今夕知何夕，秋色正平分。嫦娥此際，底事越樣好精神。已是天高氣肅，那更清風灑灑，萬里沒纖雲。把酒臨風飲，酒面起紅鱗。歌一曲，舞一曲，捧金樽。從他妄想，老兔憔悴正紛紛。我為桂花拚醉，明日扶頭不起，顛倒白綸巾。天若知人意，夜雨莫傾盆。
驀山溪
作者：趙長卿（宋）

滿城風雨，又是重陽近。黃菊媚清秋，倚東籬、商量開盡。紅萸白酒，景物一年年，人漸遠，夢還稀，贏得無窮恨。釵分鏡破，一一關方寸。強醉欲消除，醉魂醒、淒涼越悶。鴛鴦宿債，償了惡因緣，當時事，只今愁，斑盡安仁鬢。
洞仙歌
作者：趙長卿（宋）

芰荷已老，菊與芙蓉未。一夜秋容上巖桂。間蘩蕪、嫩黃染就瓊瑰，開未足，已早香傳十里。從前分付處，明月清風，不用斜暉照佳麗。嘆浮花，徒解吒，淺白深紅，爭似我、瀟灑堆金積翠。看天闊、秋高露華清，見標緻風流，更無塵意。
虞美人
作者：趙長卿（宋）

西風明月臨臺榭。準擬中秋夜。一年等待到而今。為甚今宵陡頓、卻無情。姮娥應怨孤眠苦。取次為雲雨。素蟾特地暗中圓。未放清光容易、到仙源。
醉蓬萊
作者：趙長卿（宋）

正金風無露。玉宇生涼，楚郊無暑。催起行人，恰槐黃時序。萬里晴宵，幾人爭睹，快鵬摶一舉。明月圓時，素秋中夜，凌雲新賦。那更淵源，詞鋒輕銳，筆陣縱橫，學通今古。譽望飛騰，是麟宗文虎。魁薦歸來，華堂香裡，與管絃為主。待看明年，彤墀射策，鰲頭獨步。
洞仙歌
作者：趙長卿（宋）

黃花滿地，庭院重陽後。天氣悽清透襟袖。動離情、最苦旅館蕭條，那更堪、風剪凋零飛柳。臨歧曾執手。祝付叮嚀，知會別來念人否。為多情，生怕分離，只知道、準擬別來消瘦。甚苦苦、促裝赴歸期，要趁他、橘綠澄黃時候。
夏雲峰
作者：趙長卿（宋）

露華清。天氣爽、新秋已覺涼生。朱戶小窗，坐來低按秦箏。幾多妖豔，都總是、白雪餘聲。那更、玉肌膚韻勝，體段輕盈。照人雙眼偏明，況周郎、自來多病多情。把酒為伊，再三著意須聽。銷魂無語，一任側耳與心傾。是我不卿卿，更有誰可卿卿。
感皇恩
作者：趙長卿（宋）

碧水浸芙容，秋風楚岸。三歲光陰轉頭換。且留都騎，未許匆匆分散。更持杯酒殷勤勸。休作等閒，別離人看。且對笙歌醉須拼。如君才調，掌得玉堂詞翰。定應不久勞州縣。
瑞鶴仙
作者：趙長卿（宋）

敗荷擎沼面，紅葉舞林梢，光陰何速。碧天靜如水，金風透簾幕，露清蟬伏。追思往事，念當年、悲傷宋玉。漸危樓向晚，魂銷處、倚遍闌干曲。凝目。一霎微雨，塞鴻聲斷，酒病相續。無情賞處，金井梧，東籬菊。漸蘭橈歸去，銀蟾滿夜，水村煙渡怎宿。負伊家、萬愁千恨，甚時是足。
臨江仙
作者：趙長卿（宋）

萬里西風吹去旆，滿城無奈離情。甘棠也似戴公深。曉來風露裡，葉葉做秋聲。十載兩番遺愛在，須知愁滿宜春。楚天低處是歸程。夕陽疏雨外，莫遣亂蟬鳴。
臨江仙
作者：趙長卿（宋）

楓葉白蘋秋未老，晚風吹泛輕艎。青山瀝瀝水茫茫。情隨流水遠，恨逐暮山長。一點相思千點淚，眼前無限情傷。佳人猶自捧離觴。陽關休唱徹，唱徹斷人腸。
鷓鴣天
作者：趙長卿（宋）

亭樹蕭蕭生暮涼。安排清夢到胡床。楚山楚水秋江外，江北江南客恨長。蘋渚冷，橘汀黃。斷魂殘夢更斜陽。欲將此日悲秋淚，灑向江天哭楚狂。
驀山溪
作者：趙長卿（宋）

木犀開了。還是生辰到。一笑對西風，喜人與、花容俱好。壽筵開處，香霧撲簾幃，笙簧奏，星河曉，拼取金罍倒。當年仙子，容易拋蓬島。月窟與花期，要同向、人間不老。拈枝弄蕊，此樂幾時窮，一歲裡，一番新，莫與蟠桃道。
醉落魄・一斛珠
作者：趙長卿（宋）

傷離恨別。愁腸又似丁香結。不應斗頓音書絕。煙水連天，何處認紅葉。殘更數盡銀缸滅。邊城畫角聲嗚咽。羅衾淚滴相思血。花影移來，搖碎半窗月。
好事近
作者：趙長卿（宋）

初過菊花天，餞送月宮仙客。丹桂拒霜濃淡，映眉間黃色。紅裙歌夜飲離觴，努力赴勁敵。惟願捷書來到，道一聲都得。
菩薩蠻
作者：趙長卿（宋）

倚樓小小穿針女。秋光點點蛛絲雨。今夕是何宵。龍車烏鵲橋。經年謀一笑。豈解令人巧。不用問如何。人間巧更多。
卜算子
作者：趙長卿（宋）

涼夜竹堂空，小睡匆匆醒。庭院無人月上階，滿地欄干影。何處最知秋，風在梧桐井。夜半驂鸞弄玉笙，露溼衣裳冷。
點絳唇
作者：趙長卿（宋）

蓼岸西風，小舟江上漁歌唱。倚欄凝想。冪冪雲垂帳。好事因循，寂寞閒惆悵。如何向。又來心上。空向高亭望。
好事近
作者：趙長卿（宋）

淅淅蓼花風，怪道曉來悽惻。翻見密雲拋雨，動一山秋色。從前多感為傷時，無處頓然寂。個事已寒前約，只晚陰凝碧。
品令
作者：趙長卿（宋）

情難託。離愁重、悄愁沒處安著。那堪更、一葉知秋後，天色兒、漸冷落。馬上征衫頻搵淚，一半斑斑汙卻。別來為、思憶叮嚀話，空贏得、瘦如削。
小重山
作者：趙長卿（宋）

一夜西風響翠條。碧紗窗外雨，長涼飆。朝來綠漲水平橋。添清景，疏韻入芭蕉。坐久篆煙銷。多情人去後，信音遙。即今消瘦沈郎腰。悲秋切，虛度可人宵。
採桑子
作者：趙長卿（宋）

去年巖桂花香裡，著意非常。月在東廂。酒與繁華一色黃。今年杯酒流連處，銀燭交光。往事難忘。待把真誠問阿郎。
朝中措
作者：趙長卿（宋）

柳林冪冪暮煙斜。秋水淺平沙。樓外碧天無際，紫山斷處橫霞。星稀漸覺，東簷隱月，涼到窗紗。多少傷懷往事，隔溪燈火人家。
朝中措
作者：趙長卿（宋）

征帆一縷轉彎斜。驚鷺起沙汀。點點隨風逆上，滿江飛破殘霞。樓前光景，樓心紅粉，蟬翼輕紗。卻憶錢塘江上，曲欄橫檻他家。
洞仙歌
作者：趙長卿（宋）

廣寒宮殿，不在人間世。分付天香與巖桂。向西風、遙曳處，數十里知聞，金翠裡、別有出群標緻。東園盛事。五畝濃陰芘。必以詩書取榮貴。況一門，三秀才，未足欽崇，那更是、異姓同居兄弟。更細把、繁英祝姮娥，看禹浪飛騰，定應來歲。
似孃兒
作者：趙長卿（宋）

橘綠與澄黃。今小春、已過重陽。晚來一霎霏微雨，單衣漸覺，西風冷也，無限情傷。孤館最淒涼。天色兒、苦恁悽惶。離愁一枕燈殘後，睡來不是，行行坐坐，月在迥廊。
蝶戀花
作者：趙長卿（宋）

一夢十年勞憶記。社燕賓鴻，來去何容易。宿酒半醒便午睡。芭蕉葉映紗窗翠。襯粉泥書雙合字。鸞鳳鴛鴦，總是雙雙意。已作吹簫長久計。鴛衾空有中宵淚。
夜行船
作者：趙長卿（宋）

淚眼江頭看錦樹。別離又還秋暮。細水浮浮，輕風冉冉，穩送扁舟去。歸去江山應得助。新詩定須多賦。有雁南來，槐溪千萬，寄我驚人句。
清平樂
作者：趙長卿（宋）

鴻來燕去。又是秋光暮。冉冉流年嗟暗度。這心事還無據。寒窗露冷風清。旅魂幽夢頻驚。何日利名俱賽，為予笑下愁城。
清平樂
作者：趙長卿（宋）

秋容眼界。隨寓渾堪愛。遠岫連天橫淡靄。望斷孤鴻飛外。夕陽紅樹林坰。重重錦障橫陳。一段江南景色，倩誰為下丹青。
一翦梅
作者：趙長卿（宋）

霽靄迷空曉未收。羈館殘燈，永夜悲秋。梧桐葉上三更雨，別是人間一段愁。睡又不成夢又休。多愁多病，當甚風流。真情一點苦縈人，才下眉尖，恰上心頭。
南歌子
作者：趙長卿（宋）

此日知何日，他鄉憶故鄉。亂山深處過重陽。走馬吹花、無復少年狂。黃菊擎枝重，紅茱溼露香。扁舟隨雁過瀟湘。遙想萊庭、應恨不同觴。
醉花陰
作者：趙長卿（宋）

老去悲秋人轉瘦。更異鄉重九。人意自淒涼，只有茱萸，歲歲香依舊。登高無奈空搔首。落照歸鴉後。六代舊江山，滿眼興亡，一洗黃花酒。
菩薩蠻
作者：趙長卿（宋）

西風轉柂蒹葭浦。客愁生怕秋闌雨。衾冷夢魂驚。聲聲滴到明。不眠敧枕聽。故故添新恨。新恨有誰知。天寒雁正稀。
菩薩蠻
作者：趙長卿（宋）

炊煙一點孤村迥。嬌容斂盡天容淨。雁字忽橫秋。秋江瀉客愁。銀鉤空寄恨。恨滿憑誰問。袖手立西風。舟行秋色中。
浣溪沙
作者：趙長卿（宋）

雨滴梧桐點點愁。冷催秋色上簾鉤。蛩聲何事早知秋。一夜涼風驚去燕，滿川晴漲漾輕鷗。懷人千里思悠悠。